Putinismens appell
Klassekampens tidligere sjefredaktør og syvende far i avishuset, Bjørgulv Braanen, gir i en bredt anlagt kommentar på julaften sin fulle støtte til tidligere Fremskrittsparti-leder Carl I. Hagens analyse av situasjonen på Krim. Begge mener tilsynelatende at folkeretten må vike til fordel for Russlands «historiske krav på halvøya» og at sanksjonene fra vesten må opphøre. Det åpner for en lang diskusjon om hvordan det går når mektige imperier gjør historiske territoriale krav hos mindre stater. Om Sovjetstatens politikk på Krim. Og hvorfor «sjølråderett» ser ut til å være et privilegium som skal forbeholdes rike land i Vest-Europa. Det er også interessant å se hvordan ytre høyre og ytre venstre, som tidligere holdt en skarpt skille på hvilke autoritære stater de svermet for, nå i økende grad samler seg om de samme regimene. Beundringen for sterke menn som Putin er tiltagende i begge ender av skalaen. Det samme er forakten for, og skepsisen til, vestlige institusjoner som EU og NATO som er basert på demokratiske staters frivillige medlemskap. De massive bruddene på menneskerettighetene som blant annet FNs høykommissær for menneskerettigheter har rapportert om fra russiskokkuperte Krim, nevnes ikke engang.
Det er foruroligende hvordan forståelsen for autoritære staters brutale løsninger øker, også i Norge.